BODOLAND रादाब, Kokrajhar, December 20: बाक्सा जिल्लानि नारायनपुर दख’रा दुलाराय बर’ फरायसा आफादा 18 आरो 19 दिसेम्बर साननैनि हाबाफारिजों गाजा गोमजायै खुंफुंलांबाय । दख’रा एबसुनि गोथार फिरफिलाखौ बिरहोनाय आरो मुंख्लंफोरखौ मान बावनाय बर’ हारिमु मोसानाय दिन्थिफुंनाय बायदि हाबाफारिजों लोगोसेनो गेवलां मेलखौ नारायणपुर दख’रा एबसुनि आफादगिरि रैमोन बसुमतारिनि मासि लानानै सामलायनाय हाबाफारिखौ बाक्सा जिल्ला एबसुनि बोसोनगिरि बि.सोमखोर बिथांया बेखेवनानै होयो आरो समाजारि बिथिं रांखान्थियारि बिथिं आरो सोलोंथाइनि बिथिंखौ रायजोफोरनो गुवारै बेखेवनानै होयो । बेजों लोगोसेनो बाक्सा जिल्ला एबसुनि आखान्थि आफादगिरि बासिराम रामसियारि बिथांया गाहाइ आलासि महरै बाहागो लानानै आथिखालाव सोमजिबाय थानाय समाजारि जेंना, गोगो  समाज दानायनि बाथ्रा आरो बिटिआर गोरोबथानि दफाफोरखौ सोरखारा मावफुंनो लानाय आरो आलादा रायजो सोमावसारनायनि बाथ्राफोरखौ बुंथियो । बिटिआर गोरोबथानि उनावबो बर’फोरनि सोमावसारनाया दासिमबो जोबनानै थांङाखै गोनांथि जायोब्ला बर’ रायजोफोरनाव सोमावसारनो हानाय गुन आरो गोहो दं होनना बासिराम रामसियारि बिथांया बुंथिबावयो । बेजों लोगोसेनो आलादा रायजो सोमावसारनाय समाव मुंख्लं जानाय नखरफोर आरो एनडिएफबिफोरनो होनो गोनां सोरखारि अनसुंथाइखौ थाबैनो होनो खावलायदों लेंङाइ आफादगिरि बासिराम रामसियारिया  ।